Μιχάλης Σάλλας

Ο **Μιχάλης Σάλλας** (γεν. το 1950) είναι Έλληνας επιχειρηματίας, μάνατζερ, τραπεζίτης και ακαδημαϊκός. Ήταν Πρόεδρος του Διοικητικού Συμβουλίου του Ομίλου Τράπεζας Πειραιώς από το 1991, μέχρι το 2016. 

Ο Σάλλας συγκαταλέγεται στους ισχυρότερους παράγοντες της ελληνικής οικονομίας.

Το Νοέμβριο του 2016 ο Μιχάλης Σάλλας αποχτά στρατηγική συμμετοχή στην Παγκρήτια Τράπεζα, μέσω της Lyktos Participations και έτσι η τράπεζα εξελίσσεται με τη συμφωνία εξαγοράς  της δραστηριότητας της HSBC στην Ελλάδα, σε ένα σύγχρονο πιστωτικό ίδρυμα. Τον Οκτώβριο του 2022, ο Μιχάλης Σάλλας, συμφώνησε τη μεταβίβαση του ποσοστού του στην Παγκρήτια Τράπεζα, στο νέο Στρατηγικό της Επενδυτή, την Thrinvest Holding.

## Βιογραφία
Ο **Μιχάλης Σάλλας** γεννήθηκε το 1950 στο Ηράκλειο της Κρήτης. Σπούδασε Οικονομικές Επιστήμες στο Πανεπιστήμιο Αθηνών και συνέχισε τις σπουδές του στη τότε Δυτική Γερμανία. Εκεί έλαβε το διδακτορικό του δίπλωμα στα Οικονομικά, με ειδίκευση στην Οικονομετρία και στη Θεωρία της Πρόγνωσης, από το Πανεπιστήμιο της Χαϊδελβέργης. 

Κατά τη διάρκεια της δικτατορίας συμμετείχε ενεργά στον αντιδικτατορικό αγώνα. Το 1974, σε ηλικία μόλις 24 ετών, ήταν ένα από τα 149 άτομα που έλαβαν πρόσκληση από τον Ανδρέα Παπανδρέου για να συμμετάσχουν στην Ιδρυτική Διακήρυξη του ΠΑΣΟΚ, η οποία έμεινε στην ιστορία ως η «Διακήρυξη της 3ης του Σεπτέμβρη».

Την επαγγελματική του πορεία ξεκίνησε στη Γερμανία ως ερευνητής στο Ινστιτούτο Διεθνούς Συγκριτικής Στατιστικής στη Χαϊδελβέργη. Στη συνέχεια επέστρεψε στην Ελλάδα, όπου δίδαξε ως καθηγητής Οικονομετρίας στο Πάντειο Πανεπιστήμιο.

Η ακαδημαϊκή του πορεία ολοκληρώθηκε το 1998, καθώς οι αυξανόμενες υποχρεώσεις του στον Όμιλο της Τράπεζας Πειραιώς, ο οποίος εκείνη την περίοδο αναπτυσσόταν με ιδιαίτερα ταχείς ρυθμούς, δεν του επέτρεπαν να συνεχίσει το πανεπιστημιακό έργο.

Κατά την περίοδο 1981–1990 ανέλαβε σειρά σημαντικών θεσμικών θέσεων. Διετέλεσε γενικός γραμματέας του Υπουργείου Εμπορίου, διοικητής της **ΕΤΒΑ (Ελληνική Τράπεζα Βιομηχανικής Αναπτύξεως)**, πρόεδρος της Επιτροπής Μεγάλων Έργων —στην οποία εντάσσονταν έργα όπως η γέφυρα Ρίου–Αντιρρίου, το νέο αεροδρόμιο και η Αττική Οδός— καθώς και πρόεδρος της Επιτροπής Κεφαλαιαγοράς.

Στο πλαίσιο των καθηκόντων του στην **Επιτροπή Κεφαλαιαγοράς** υλοποίησε σημαντικό  έργο, στον εκσυγχρονισμό και την εναρμόνιση του Χρηματιστηρίου Αθηνών στους κανόνες της Ευρωπαϊκής Οικονομικής Κοινότητας.

Παράλληλα διετέλεσε πρόεδρος της Επιτροπής Εκσυγχρονισμού του Ελληνικού Τραπεζικού Συστήματος.

Το 1989 ίδρυσε την «**Ιδιωτική Επενδυτική**», την πρώτη μη θυγατρική τράπεζας, εταιρία επενδύσεων χαρτοφυλακίου. Αρκετά χρόνια αργότερα, το 1993, η εταιρία απορροφήθηκε από την αντίστοιχη εταιρία επενδύσεων χαρτοφυλακίου της Τράπεζας Πειραιώς.

Το 1991 η κυβέρνηση Μητσοτάκη ξεκίνησε ένα ευρύ πρόγραμμα ιδιωτικοποίησης των ελληνικών τραπεζών και εταιριών  που βρίσκονταν υπό δημόσιο έλεγχο.

Στο πλαίσιο αυτό, ο Μιχάλης Σάλλας απέκτησε την **Τράπεζα Πειραιώς** —υλοποιώντας την πρώτη ιδιωτικοποίηση τράπεζας στην Ελλάδα— ως επικεφαλής ομάδας επιχειρηματιών. Στην ομάδα συμμετείχαν οι Δασκαλαντωνάκης (Grecotel), Βασιλάκης (Aegean), Φουρλής (ΙΚΕΑ), ενώ αργότερα προστέθηκαν ο Κωνσταντίνος Αγγελόπουλος (Χαλυβουργική) καθώς και μέλη της οικογένειας Βαρδή Βαρδινογιάννη.

Ανέλαβε την διοίκηση της Τράπεζας Πειραιώς, που αποτελούσε τότε έναν ζημιογόνο οργανισμό.  Ωστόσο μέσα σε σύντομο χρονικό διάστημα, την κατέστησε μια από τις δυναμικότερες, σύγχρονες και πλέον κερδοφόρες τράπεζες της χώρας, με σημαντική διείσδυση σε κρίσιμες για τη χώρα διεθνείς αγορές.

Ο ίδιος απέκτησε τη φήμη «σταρ μάνατζερ», λόγω των 27 συνολικά τραπεζικών απορροφήσεων που πραγματοποιήθηκαν υπό την προεδρεία του .

Κατά τη διάρκεια της οικονομικής κρίσης, καθοριστικός υπήρξε και ο ρόλος του το 2013, όταν προχώρησε στην εξαγορά των κυπριακών τραπεζών στην Ελλάδα, αποσοβώντας —μεταξύ άλλων— την ισχυρή πιθανότητα να εκδηλωθεί εκτεταμένο bank run στη χώρα.

Με πρωτοβουλία του αναμορφώθηκε επίσης το κτίριο του Μετοχικού Ταμείου Στρατού (**City Link**) στο Σύνταγμα, συμβάλλοντας σημαντικά στην αναβάθμιση του κέντρου της Αθήνας. Το έργο ολοκληρώθηκε την περίοδο 2002–2003.

Όταν το 2016 αποχώρησε από την Τράπεζα Πειραιώς, το μερίδιο της τράπεζας στην ελληνική αγορά είχε φτάσει στο 32% από 0,15% το 1991, ενώ  το ενεργητικό του Ομίλου προσέγγιζε  τα 100 δισεκατομμύρια ευρώ έναντι 80 εκατομμυρίων ευρώ μόλις, το 1991.

Το Νοέμβριο του  2016 έγινε στρατηγικός επενδυτής στην **Παγκρήτια Τράπεζα** μέσω της εταιρίας  **Lyktos Participations**. Στη συνέχεια, με τη συμφωνία εξαγοράς της δραστηριότητας της HSBC στην Ελλάδα, η τράπεζα εξελίχθηκε σε ένα σύγχρονο πιστωτικό ίδρυμα.

Τον Οκτώβριο του 2022 συμφωνήθηκε η μεταβίβαση του ποσοστού του στην Παγκρήτια Τράπεζα στον νέο στρατηγικό της επενδυτή, την Thrinvest Holding.

Μέσω θυγατρικών εταιριών της εταιρίας  **Lyktos**, ο Μιχάλης Σάλλας δραστηριοποιείται στον ενεργειακό τομέα και συγκεκριμένα στις Ανανεώσιμες Πηγές Ενέργειας.

Δραστηριοποιείται επίσης στον τομέα του Real Estate.

Ο Μιχάλης Σάλλας  είναι συνιδρυτής και βασικός μέτοχος της  εταιρίας **Sxew Hellenic Cuprum LTD**, η οποία  με βιομηχανικές μεταλλευτικές μονάδες επεξεργάζεται και παράγει χαλκό  στην Κύπρο.

Επίσης είναι συνιδρυτής και βασικός μέτοχος της βιομηχανίας **Curity Pharma Α.Ε**, που δραστηριοποιείται στον φαρμακευτικό τομέα.

Παρακολουθεί στενά την εγχώρια και διεθνή επικαιρότητα και αρθρογραφεί με παρεμβάσεις που συχνά συζητιόνται.

Είναι παντρεμένος με τη **Σοφία Στάικου** η οποία έχει μακρά πορεία στον τραπεζικό χώρο ενώ  το 2002 μέχρι και το 2018 διετέλεσε Πρόεδρος του Πολιτιστικού Ιδρύματος Ομίλου Πειραιώς δημιουργώντας σειρά Θεματικών Μουσείων.  Η Σοφία Στάικου είναι μη εκτελεστικό μέλος του Δ.Σ. της **ΓΕΚ ΤΕΡΝΑ**.

Ο Μιχάλης Σάλλας έχει δύο παιδιά, τη **Μυρτώ** και το **Γιώργο**.

Είναι οπαδός της ΑΕΚ και τρέφει μεγάλη αγάπη για την ομάδα του.

**Δικαστική Εμπλοκή Μιχάλη Σάλλα**

To ειδησεογραφικό πρακτορείο Reuters έγραψε τον Ιούλιο του 2012 ότι ο Μιχάλης Σάλλας έδωσε μυστικά δάνεια 100 εκατομμυρίων ευρώ στην οικογένειά του. 

Το δημοσίευμα διαψεύστηκε από την οικογένεια Σάλλα. Η υπόθεση διερευνήθηκε δικαστικά και η ποινική δίωξη έπαυσε οριστικά με το Βούλευμα 562/2021 του Συμβουλίου Εφετών Αθηνών.

Ακολούθησε δημοσίευμα των  New York Times το 2013, στο οποίο η οικογένεια Σάλλα φερόταν να είχε δανειστεί 113 εκατομμύρια από την Λαϊκή Τράπεζα Κύπρου,  για να μετέχει στην αύξηση μετοχικού κεφαλαίου της Τράπεζας Πειραιώς του 2011. Το δημοσίευμα διαψεύσθηκε από την Τράπεζα Πειραιώς.

Μια σειρά νομικών υποθέσεων που ξέσπασαν μετά την αποχώρηση του Μιχάλη Σάλλα από την Τράπεζα Πειραιώς κατέληξαν στην αθώωση του Μιχάλη Σάλλα με αμετάκλητες δικαστικές αποφάσεις ή απαλλακτικά βουλεύματα.

## Παραπομπές


Κατηγορία:Έλληνες τραπεζίτες
Κατηγορία:Έλληνες επιχειρηματίες
Κατηγορία:Έλληνες πανεπιστημιακοί του 20ού αιώνα